CELEX: 32021D0542
Language: hr
Date: 2021-03-26 00:00:00
Title: Odluka Vijeća (ZVSP) 2021/542 od 26. ožujka 2021. o izmjeni Odluke (ZVSP) 2020/472 o vojnoj operaciji Europske unije na Sredozemlju (EUNAVFOR MED IRINI)

29.3.2021   
               
               
                  HR
               
               
                  Službeni list Europske unije
               
               
                  L 108/57
               
            
         ODLUKA VIJEĆA (ZVSP) 2021/542
         od 26. ožujka 2021.
         o izmjeni Odluke (ZVSP) 2020/472 o vojnoj operaciji Europske unije na Sredozemlju (EUNAVFOR MED IRINI)
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 42. stavak 4. i članak 43. stavak 2.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:
         
                     (1)
                  
                  
                     Vijeće je 31. ožujka 2020. donijelo Odluku (ZVSP) 2020/472 (1) kojom je uspostavljena vojna operacija Europske unije na Sredozemlju (EUNAVFOR MED IRINI).
                  
               
                     (2)
                  
                  
                     U kontekstu strateškog preispitivanja operacije Politički i sigurnosni odbor postigao je dogovor o tome da bi operaciju EUNAVFOR MED IRINI trebalo produljiti do 31. ožujka 2023.
                  
               
                     (3)
                  
                  
                     Trebalo bi preciznije utvrditi aranžmane za uklanjanje oružja i povezanog materijala oduzetih pri provedbi embarga UN-a na oružje u Libiji, uključujući skladištenje, uništavanje ili prijenos oduzetih predmeta državi članici ili trećoj strani, u skladu s Rezolucijom Vijeća sigurnosti Ujedinjenih naroda 2292 (2016).
                  
               
                     (4)
                  
                  
                     U skladu s člankom 5. Protokola br. 22 o stajalištu Danske, priloženog Ugovoru o Europskoj uniji i Ugovoru o funkcioniranju Europske unije, Danska ne sudjeluje u pripremi i provedbi odluka i djelovanja Unije koji imaju implikacije u području obrane. Stoga Danska ne sudjeluje u donošenju ove Odluke, ona za nju nije obvezujuća niti se na nju primjenjuje te ne sudjeluje u financiranju ove operacije,
                  
               DONIJELO JE OVU ODLUKU:
         
            Članak 1.
            Odluka (ZVSP) 2020/472 mijenja se kako slijedi:
            
                        1.
                     
                     
                        U članku 2. stavak 5. zamjenjuje se sljedećim:
                        
                           „5.   Uzimajući u obzir iznimne operativne zahtjeve, i na poziv države članice, operacija EUNAVFOR MED IRINI može preusmjeravati plovila u luke te države članice i uklanjati oružje i povezani materijal oduzete u skladu sa stavkom 3., među ostalim skladištenjem, uništavanjem ili prijenosom državi članici ili trećoj strani. Luke u koje se plovila mogu preusmjeravati određuju se u planu operacije.
                           Odbor Europskog instrumenta mirovne pomoći na prijedlog zapovjednika operacije EU-a odlučuje o konačnom odredištu oduzetog oružja i povezanog materijala, uključujući skladištenje, uništavanje ili prijenos unutar Unije. Međutim, o prijenosu oduzetih predmeta izvan Unije, u skladu s RVSUN-om 2292 (2016), na prijedlog zapovjednika operacije EU-a odlučuje Politički i sigurnosni odbor (PSO), osim ako država članica zatraži da se to pitanje uputi Vijeću. Pri takvom prijenosu oduzetih predmeta izvan Unije poštuju se načela utvrđena u Zajedničkom stajalištu Vijeća 2008/944/ZVSP (*1) te primjenjiva nacionalna pravila i postupci o kontroli izvoza oružja; on podliježe svim uvjetima i zaštitnim mjerama koje utvrdi PSO odnosno Vijeće, uzimajući u obzir postupke utvrđene u Odluci Vijeća (ZVSP) 2021/509 (*2), a posebno metodologiju u vezi s rizicima i zaštitnim mjerama, te ne uključuje vojnu opremu ili platforme namijenjene za primjenu smrtonosne sile.
                           Država članica koja pomaže operaciji EUNAVFOR MED IRINI u uklanjanju oduzetog oružja i povezanog materijala obvezuje se što je prije moguće dovršiti postupke potrebne za uklanjanje oduzetih predmeta u okviru svojeg nacionalnog prava i postupaka. Operacija EUNAVFOR MED IRINI toj državi članici izdaje potvrdu o uklanjanju.
                           Europski instrument mirovne pomoći snosi troškove skladištenja i uklanjanja oružja i povezanog materijala oduzetog u okviru operacije EUNAVFOR MED IRINI na njezinom području djelovanja, uključujući troškove povezane s potrebnim lučkim uslugama. Europski instrument mirovne pomoći također snosi troškove za bilo kakvu financijsku obvezu koja proizlazi iz preusmjeravanja plovila ili naknadnih djelovanja povezanih s prijevozom, skladištenjem i uklanjanjem oduzetih predmeta, osim u slučajevima krajnje nepažnje ili namjernog protupravnog postupanja od strane države članice koja pomaže u uklanjanju ili bilo kojeg njezinog agenta. Svaki primitak koji država članica ostvari od uklanjanja oduzetog oružja i povezanog materijala prenosi se u Europski instrument mirovne pomoći, uzimajući u obzir relevantne nacionalne upravne ili sudske postupke u toj državi članici.
                           Operacija EUNAVFOR MED IRINI, koju predstavlja zapovjednik operacije EU-a, može s relevantnim tijelima države članice koja pomaže u preusmjeravanju plovila ili u uklanjanju oduzetog oružja i povezanog materijala sklopiti administrativni aranžman za provedbu ovog stavka.
                           Ovaj stavak primjenjuje se na postupke oduzimanja i uklanjanja koji su u tijeku.
                        
                        
                           (*1)  Zajedničko stajalište Vijeća 2008/944/ZVSP od 8. prosinca 2008. o definiranju zajedničkih pravila kojima se uređuje kontrola izvoza vojne tehnologije i opreme (SL L 335, 13.12.2008., str. 99.)."
                        
                        
                           (*2)  Odluka Vijeća (ZVSP) 2021/509 od 22. ožujka 2021. o uspostavi Europskog instrumenta mirovne pomoći i o stavljanju izvan snage Odluke (ZVSP) 2015/528 (SL L 102, 24.3.2021., str. 14.).”."
                        
                     
                  
                        2.
                     
                     
                        U članku 13. dodaje se sljedeći stavak:
                        
                           „3.   Za razdoblje od 1. travnja 2021. do 31. ožujka 2023. referentni iznos za zajedničke troškove operacije EUNAVFOR MED IRINI iznosi 16 900 000 EUR. Postotak referentnog iznosa iz članka 46. stavka 2. Odluke (ZVSP) 2021/509 iznosi 10 % u obvezama i 10 % za plaćanja.”.
                        
                     
                  
                        3.
                     
                     
                        U članku 15. stavak 2. zamjenjuje se sljedećim:
                        
                           „2.   Operacija EUNAVFOR MED IRINI završava 31. ožujka 2023.”.
                        
                     
                  
         
            Članak 2.
            Ova Odluka stupa na snagu na dan donošenja.
         
         
            Sastavljeno u Bruxellesu 26. ožujka 2021.
            
               
                  Za Vijeće
               
               
                  Predsjednica
               
               A. P. ZACARIAS
            
         
         
            (1)  Odluka Vijeća (ZVSP) 2020/472 od 31. ožujka 2020. o vojnoj operaciji Europske unije na Sredozemlju (EUNAVFOR MED IRINI) (SL L 101, 1.4.2020., str. 4.).